**Balatonföldvár Város Önkormányzata**

**8623 Balatonföldvár, Petőfi Sándor utca 1.**

**Tel.: 84/540-330 Fax: 84/540-332**

**E-mail: pgmh@balatonfoldvar.hu**

**ELŐTERJESZTÉS**

Balatonföldvár Város Önkormányzata Képviselő-testületének

2022. január 26-án tartandó ülésére

Előterjesztés tárgya: Kiemelt városrészek forgalmi rendjéről szóló önkormányzati rendelet felülvizsgálata

Készítette: Mikóné Fejes Ibolya aljegyző

Döntéshozatal: Minősített többséggel

Tárgyalás: Nyilvános ülésen

Véleményezésre, tárgyalásra megkapja: PGB

***Tisztelt Képviselőtestület!***

Arra való tekintettel, hogy a város központi területein zajló építkezések miatt fokozódott az utak igénybevétele, és nőtt az útfelület megrongálódásának veszélye, továbbá annak érdekében, hogy a közutak igénybe vevői járuljanak hozzá a fenntartás megnövekedett költségeihez, az önkormányzat megalkotta a kiemelt városrészek forgalmi rendjéről szóló 4/2020.(II.28.) önkormányzati rendeletet, melyben a behajtási engedélyt és az útvonal engedélyt díj megfizetéséhez kötötte.

A rendelet alkalmazása során a kiadott engedélyek díjából 2020. évben 1.176.000 Ft; 2021. évben 3.493.000 Ft; 2022. évben 1.867.000 Ft bevétele származott az önkormányzatnak.

Az elmúlt időszakban számos önkormányzat azonos tárgyú rendelete esetében fordultak a kormányhivatalok törvényességi felhívással az érintett döntéshozókhoz, illetve számos önkormányzati rendelet megsemmisítésére került sor a Kúria Önkormányzati Tanácsa részéről az ismertetésre kerülő indokok alapján.

Balatonföldvár Város Önkormányzata Képviselőtestületének 4/2020.(II.28.) önkormányzati rendelete tárgyában a Somogy Megyei Kormányhivatal 2021. december 9. napján élt jelzéssel a hivatal felé, melyben a következő tájékoztatás szerepel a rendelet magasabb szintű jogszabállyal való ütközéséről:

„A Kúria Önkormányzati Tanácsa több olyan önkormányzati rendelet más jogszabályba ütközését állapította meg az utóbbi időszakban, melyben az **érintett önkormányzat egyes helyi közutak használatát díjfizetéshez kötötte.**

1. **A Kúria gyakorlata alapján** (Köf.5.042/2021/6. számú határozat, Köf.5.041/2021/7. számú határozat, Köf.5.036/2021/4. számú határozat, Köf.5.035/2021/5. számú határozat, Köf.5.033/2021/3. számú határozat, Köf.5.032/2021/3. számú határozat, Köf.5.029/2021/4. számú határozat, Köf.5.014/2012/8. számú határozat) **megállapítható, hogy nincs olyan törvényi előírás, amely a helyi önkormányzatot felhatalmazná arra, hogy az általa létesített közút közlekedési célú használatáért, illetve annak fokozott igénybevételéért úthasználati díjat állapítson meg.**

Az Mötv. 13. § (1) bekezdésének 2. pontja a helyben biztosítandó közfeladatok körében ellátandó helyi önkormányzati feladatnak minősíti a helyi közutak és tartozékaik kialakítását és fenntartását. **A közúti közlekedésrő**l **szóló 1988. évi I. törvény (a továbbiakban: Kkt.)** 33. § (1) bekezdés b) pontjának bb) alpontja pedig a települési önkormányzatot jelöli ki a helyi közutak kezelőjének. A Kkt. rendelkezik a közút kezelőjéről, a helyi önkormányzatot ugyanakkor nem hatalmazza fel, hogy az általa létesített közút közlekedési célú használatáért, akár annak fokozott igénybevételéért úthasználati díjat állapítson meg.

1. A Kúria megvizsgálta, hogy jogosult-e az önkormányzat a tulajdonában álló helyi közút használatát behajtási engedélyhez kötni.

A helyi közút közlekedési célú használatának biztosítása közszolgáltatás, tartalmát a Kkt. határozza meg, ezért a Kúria arra a megállapításra jutott, hogy az önkormányzati jogalkotó e törvényi keretek között alkothat szabályokat. A Kúria ezért több határozatában megállapította, hogy az önkormányzat a törvényi keretek között, a helyi közút fenntartása és üzemeltetése körében kötheti a közút használatát engedélyhez (közútkezelői hozzájáruláshoz)

1. A Kúria vizsgálta, hogy az önkormányzat jogosult-e a közútkezelői hozzájárulás kiadását díjfizetéstől vagy úthasználatért fizetendő útfenntartási hozzájárulástól függővé tenni

Magyarország gazdasági stabilitásáról **szóló 2011. évi CXCIV. törvény** (atovábbiakban: Gst.) 29. § (1) bekezdése rögzíti, hogy fizetési kötelezettséget előírni, a fizetésre kötelezettek körét, a fizetési kötelezettség mértékét, a kedvezmények, mentességek körét és mértékét megállapítani kizárólag törvényben, vagy törvény felhatalmazása alapján önkormányzati rendeletben lehet.

A Kkt. nem jogosítja fel az önkormányzati jogalkotót a közút használatáért történő díjmegállapításra.

A Gst. 29. § (1) bekezdésére tekintettel a Kkt. két területen ad felhatalmazást díjfizetési kötelezettség megállapítására:

* díjfizetés (használati díj formájában) országos közutak közlekedési célú használata esetében (Kkt. 33/A. §-33/C. §),
* közutak nem közlekedési célú használatakor (Kkt. 37. §).

Az előbbi esetben a felhatalmazás címzettje Magyarország Kormánya, illetve a közlekedésért felelős miniszter (Kkt. 33/B. §, Kkt. 48. § (3) bekezdés a) és g) pont), valamint koncessziós társaság a közút koncesszió keretében történő üzemeltetése esetén (Kkt. 9/C. § (1) bekezdés); a közutak nem közlekedési célú használata, illetve útcsatlakozás létesítése esetében pedig a közlekedésért felelős miniszter (Kkt. 39. § (3) bekezdés).

Úthasználati díj vagy úthasználatért fizetendő útfenntartási hozzájárulás - mint fizetési kötelezettség - megállapítására a helyi közutak tekintetében a Kkt. nem ad felhatalmazást. Így a Kkt. 34. § (2) bekezdése sem, amely a forgalmi rend kialakításra jogosítja fel a közút kezelőjét.

A Kúria gyakorlatában tehát a helyi önkormányzat kezelésében álló közútra történő behajtási korlátozás bevezetése törvényi keretek között jogszerű közútkezelői intézkedés, de az engedélyezés díjfizetés feltételéhez kötése a Kkt. felhatalmazó rendelkezése hiányában törvénysértő. A törvényi előírások alól a közútkezelői feladatok ellátásának finanszírozási nehézségei sem adnak felmentést.

4. A Kúria vizsgálta azt is, hogy az önkormányzat jogosult-e az Alaptörvény 32. cikk (2) bekezdése szerinti eredeti jogalkotói jogkörében olyan rendeletet alkotni, mely fizetési kötelezettséget állapít meg helyi közút közlekedési célú használatának biztosítása érdekében.

A helyi közút közlekedési célú használatának biztosítása közszolgáltatás, tartalmát a Kkt. határozza meg, ezért az önkormányzati jogalkotó e törvényi keretek között alkothat szabályokat. A helyi közút közlekedéssel összefüggő használata nem minősül „törvény által nem szabályozott társadalmi viszonynak". Az önkormányzat csak a törvényi keretek között, a helyi közút fenntartása és üzemeltetése körében kötheti a közút használatát engedélyéhez.

A hatályos jogszabályi környezet nem teszi tehát lehetővé olyan tartalmú önkormányzati rendelet megalkotását, melynek alapján a helyi közút használatáért útdíjat, hozzájárulást, a behajtási engedély kiadásáért pedig díjat lehetne megállapítani.”

A fentiek értelmében a 4/2020. (II.28.) önkormányzati rendelet felülvizsgálati eljárásában a rendelet hatályon kívül helyezésére teszünk javaslatot.

Az érintett utakat, a Széchényi Imre utcát, a Vak Bottyán utcát, valamint a Spur István utca meghatározott szakaszát továbbra is súlykorlátozás védené a nagyobb tömegű gépjárművek forgalmától, azonban a 3,5 t feletti gépjárművek behajtását a jövőben nem engedély kiadásához, hanem célhoz kötné az önkormányzat, mint a közút tulajdonosa és kezelője. A jelenlegi útjelző táblákon szereplő kiegészítő táblán a rendelet hatályon kívül helyezését követően nem a „Kivétel engedéllyel” hanem a „Kivétel áruszállítás” felirat szerepelne, melynek betartására a KRESZ előírásai vonatkoznak.

A tervezett intézkedés és javaslat a helyi közutak, közterületek fenntartását végző Balatonföldvári Nonprofit Kft-vel egyeztetve került kialakításra.

**ELŐZETES HATÁSVIZSGÁLATI LAP**

**( a jogalkotásról szóló 2010. évi CXXX. törvény 17.§-a alapján)**

A rendelet-tervezetet tárgyaló képviselőtestületi ülés időpontja: 2022. január 26.

|  |  |
| --- | --- |
| Rendelettervezet megnevezése |  A kiemelt városrészek forgalmi rendjéről szóló rendelet hatályon kívül helyezése |
| Társadalmi hatás | Megszűnik a közútra nagyobb terhelést jelentő gépjárművek használóit érintő díjfizetési kötelezettség |
| Gazdasági, költségvetési hatás | A rendelet alkalmazása során befolyt díjaktól az önkormányzat elesik |
| Környezeti követelmények | A rendelet megalkotásának környezeti következménye nincs – a jelzőtáblák révén továbbra is kizárólag indokolt esetben, áruszállításkor történhet a városközponti részek 3,5 tonnát meghaladó össztömegű gépjárművel történő használata  |
| Egészségi következmények | A rendelet megalkotásának nincsenek egészségi következményei. |
| Adminisztrációs terhek | Az engedélyezési eljárás kivezetésével csökkennek az adminisztrációs terhek, ugyanakkor a forgalmi rendre vonatkozó szabályok betartásának fokozott ellenőrzése szükséges |
| A rendelet megalkotásának szükségessége | Magasabb szintű jogszabályokkal való ütközés megszüntetése |
| A jogalkotás elmaradásának várható következménye | Törvényességi eljárás indítása a kormányhivatal részéről |
| Rendelet alkalmazásához szükséges:  |  |
| Személyi feltételek  | Rendelkezésre állnak |
| Szervezeti feltételek  | Rendelkezésre állnak |
| Tárgyi feltételek  | Rendelkezésre állnak  |
| Pénzügyi feltételek  | Rendelkezésre állnak |

Balatonföldvár, 2023. január 18.

 Holovits György Huba sk.

 polgármester